**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Διαμεσολάβησης σε Οικογενειακές Διαφορές (Τροποποιητικός) Νόμος του 2023»**

**Παρόντες:**

|  |  |
| --- | --- |
| Νίκος Τορναρίτης, πρόεδρος | Γιώργος Κουκουμάς |
| Φωτεινή Τσιρίδου | Χριστιάνα Ερωτοκρίτου |
| Νίκος Γεωργίου | Πανίκος Λεωνίδου |
| Άριστος Δαμιανού | Σωτήρης Ιωάννου |
| Ανδρέας Πασιουρτίδης | Χαράλαμπος Θεοπέμπτου |

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 26 Απριλίου και στις 3 και 10 Μαΐου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Ψυχολόγων Κύπρου, της Ψυχολογικής Ένωσης Κύπρου, του Παγκύπριου Συλλόγου Ψυχολόγων, καθώς και του Κυπριακού Κέντρου Καταναλωτή για Εναλλακτική Επίλυση Διαφορών.

Ο Σύνδεσμος Κοινωνικών Λειτουργών Κύπρου και ο Σύνδεσμος Διαμεσολαβητών Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός του νομοσχεδίου είναι η τροποποίηση του περί Διαμεσολάβησης σε Οικογενειακές Διαφορές Νόμου, ώστε να καταστεί δυνατή η λειτουργία του θεσμού της διαμεσολάβησης σε οικογενειακές διαφορές το συντομότερο δυνατό.

Ειδικότερα, σύμφωνα με το νομοσχέδιο προβλέπονται μεταξύ άλλων τα ακόλουθα:

1. Η διαγραφή των διατάξεων που θέτουν ως προϋπόθεση για την εγγραφή ως διαμεσολαβητή στο Μητρώο Διαμεσολαβητών Οικογενειακών Διαφορών τη διατήρηση σε ισχύ ασφαλιστικής σύμβασης με αδειούχο ασφαλιστική εταιρεία για παροχή ασφαλιστικής κάλυψης έναντι ευθύνης για επαγγελματική αμέλεια.
2. Ο επανακαθορισμός της συνεχούς επαγγελματικής κατάρτισης των διαμεσολαβητών σε ετήσια βάση αντί ανά τριετία, ως η εν ισχύι ρύθμιση.
3. Η διεξαγωγή πειθαρχικής έρευνας από ερευνητική επιτροπή αποτελούμενη από πρόσωπα άλλα από τα μέλη του Πειθαρχικού Συμβουλίου αντί από μέλη του Πειθαρχικού Συμβουλίου, ως η υφιστάμενη ρύθμιση.

Στο πλαίσιο της συζήτησης του νομοσχεδίου από την επιτροπή η εκπρόσωπος του Υπουργείου Δικαιοσύνης και Δημοσίας Τάξεως επισήμανε ότι κρίθηκε σκόπιμο όπως διαγραφεί η πρόνοια του νομοσχεδίου για υποχρέωση διατήρησης σε ισχύ ασφαλιστικής σύμβασης, καθώς από τη διαβούλευση του υπουργείου με τον Σύνδεσμο Ασφαλιστικών Εταιρειών Κύπρου διαφάνηκε ότι δεν υπάρχει στο παρόν στάδιο διαθέσιμο ασφαλιστικό προϊόν στην αγορά το οποίο να καλύπτει το επάγγελμα του διαμεσολαβητή, ενώ η δημιουργία του αναμένεται να καθυστερήσει περαιτέρω την εφαρμογή του νόμου. Παράλληλα, από την ίδια διαβούλευση προέκυψε ότι, δεδομένων του εθελοντικού χαρακτήρα της διαμεσολάβησης και της περιορισμένης έκτασης των εργασιών των διαμεσολαβητών οι οποίες αφορούν μικρά οικονομικά μεγέθη, ο κίνδυνος πρόκλησης ζημιάς στα εμπλεκόμενα μέρη είναι απομακρυσμένος και ως εκ τούτου η ασφαλιστική κάλυψη δεν είναι απαραίτητη. Περαιτέρω, επισήμανε ότι στη διαμεσολάβηση σε αστικές και εμπορικές διαφορές δεν τίθεται εκ του νόμου παρόμοια προϋπόθεση υποχρεωτικής ασφαλιστικής κάλυψης για εγγραφή των διαμεσολαβητών στο οικείο μητρώο.

Η πλειονότητα των εκπροσώπων των εμπλεκόμενων φορέων συμφώνησε με τους σκοπούς και τις επιδιώξεις του υπό αναφορά νομοσχεδίου. Ωστόσο, η εκπρόσωπος του Παγκύπριου Συλλόγου Ψυχολόγων εξέφρασε έντονη διαφωνία για την προτεινόμενη διαγραφή των διατάξεων που θέτουν ως προϋπόθεση τη διατήρηση ασφαλιστικής σύμβασης για την εγγραφή στο Μητρώο Διαμεσολαβητών Οικογενειακών Διαφορών, εξαιτίας της σοβαρότητας και ευαισθησίας των θεμάτων που άπτονται του εν λόγω θεσμού, τονίζοντας ότι η εφαρμογή του στις οικογενειακές διαφορές θα έπρεπε να είχε υποχρεωτικό και όχι εθελοντικό χαρακτήρα.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της και προέβη στις απαραίτητες νομοτεχνικές βελτιώσεις επί των προνοιών του νομοσχεδίου, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στην ολομέλεια του σώματος την ψήφιση του νομοσχεδίου σε νόμο.

2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Εθνικού Λαϊκού Μετώπου και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

22 Μαΐου 2023

Αρ. Φακ.: 23.01.064.031-2023

ΚΣ/ΑΦ/ΑΟΛ/Ελ.Π/ΑΓ